Malmtog ved Gamle Bjørnfjell st.Et malmtog passerer tomta etter den gamle Bjørnfjell stasjon. Her svinger Ofotbanen samtidig ut på den nye traseen over de nye Norddalsbruene, som ble tatt i bruk i 1988.
Den første stasjonen ved Bjørnfjell  Foto: Anders Beer Wilse (1930) 
**Bjørnfjell stasjon** (nordsamisk: *Bonjuvárri*) er en jernbanestasjon på Ofotbanen nær svenskegrensa og sør for Bjørnfjell, 38 km fra Narvik stasjon. Stasjonen ligger midt populært utfartsområde for skiturer, og i mellomkrigstiden utviklet området rundt stasjonen til et hytteområde. Stasjonen er tilknyttet veinettet ettersom den ligger i nærheten av Europavei 10. Fra Bjørnfjell går Rallarveien, som var anleggsvei under byggingen av jernbanen og i dag en populær tursti. Rallarveien følger jernbanen sørover fra Bjørnfjell til Norddalen, hvorfra en kan gå til Rombaksbotn. Bjørnfjell stasjon strekker seg signalteknisk inn i Sverige og det er en norsk signal ved Riksgränsen holdeplass.

Historie
--------

(Gamle) Bjørnfjell stasjon lå en kilometer nordøst for Norddalsbrua, og ble tatt i bruk høsten 1913, etter at malmtransporten på Ofotbanen gjorde det nødvendig med en ekstra møteplass mellom Katterat (frem til 1951 kalt Hundalen) og riksgrensen. Men stasjonen lå i en kraftig helling på 1,72 %. Så da Ofotbanen ble elektrifisert i 1923, ble det bestemt at en ny stasjon skulle bygges lengre øst, ca. 2 km fra grensen. Nye Bjørnfjell stasjon ble åpnet i oktober 1925. Den gamle stasjonen fortsatte å bli brukt som holdeplass fram til 1956. Samtidig opphørte Riksgränsen stasjon på svensk side som møte- og lokstallstasjon. 

Dagens (nye) Bjørnfjell stasjon ligger 513,9 moh. 

Bjørnfjell turiststasjon ved gamle Bjørnfjell ble oppført i 1938. Turiststasjonen ble drevet av Norsk spisevognselskap de første årene.[]

I 2014 pågikk byggearbeider for forlenge krysningssporene på Bjørnfjell stasjon for å kunne kjøre lengre tog enn før på Ofotbanen. Samtidig ble det anlagt en veiundergang for Rallarveien under sporene.

Kampene om Bjørnfjell i 1940
----------------------------

Da tyske okkupasjonsstyrker inntok Narvik den 9. april 1940 lyktes en norsk styrke under ledelse av majorene Sigurd Omdal og Sverre Spjeldnæs å forlate byen. Den tok seg fram til Bjørnfjell langs jernbanen. Den 16. april ble den norske styrken som hadde vært forlagt ved gamle Bjørnfjell stasjon, nedkjempet av østerrikske bergjegere. Fem norske soldater falt (og en hadde falt tidlig på dagen 15. april under en trefning på høyden Spionkopen), 45 ble tatt til fange av tyskerne og de fleste av den øvrige styrken ble internert i Sverige. (Fienden hadde også minst en fallen.)  En minnetavle med navn på de norske falne er reist på (nye) Bjørnfjell stasjon der det dessverre feilaktig står at alle seks falt 16. april.

Referanser
----------

1. ↑  Theander, Agge (1993). *I rallarnes spor*. Ofoten museum. s. 80. ISBN 8291340005.
2. ↑  «Ofotbanen, Narvik - Riksgränsen». Besøkt 31. mai 2008.
3. ↑  Hæren Nord-Trøndelag infanteriregiment, 13. Bataljon 1 (1986). *Med 1. Bataljon/Nord-Trøndelag infanteriregiment nr 13 til Narvik og Bjørnfjell 1940*. Steinkjer: Krigsveteranlaget. ISBN 8272790459.
4. ↑  Andreas Hauge (1978). *Kampene i Norge 1940*. Dreyer. s. 44-47. ISBN 8209015826.

| **Forrige stasjon** |   |  |   | **Neste stasjon**
 |
| --- | --- | --- | --- | --- |
| Søsterbekk |  | Ofotbanen |  | Riksgränsen |

| Fjerntrafikk  |
| Søsterbekk | F8 | **30**   VyNarvik - Riksgränsen - Boden C - Luleå C |  | Riksgränsen |
| Narvik | F8 | **30**   Vy NattNarvik - Riksgränsen - Boden C - Stockholm C |  |

| Turisttrafikk  |
| Søsterbekk | AT | Arctic TrainNarvik - Bjørnfjell - Abisko Ö |  | Riksgränsen |

Eksterne lenker
---------------

* (no) Bane NORs informasjonsside om Bjørnfjell stasjon
* (no) Bjørnfjell stasjon i Norsk Jernbaneklubbs stasjonsdatabase
* (no) Norsk Jernbaneklubbs stasjonsdatabase: Ofotbanen
* Norsk Jernbaneklubbs stasjonsdatabase: Gamle Bjørnfjell

|  |  |
| --- | --- |
| Oppslagsverk/autoritetsdata | GeoNames **·** Sentralt stedsnavnregister **·** Network Statement
 |